কাদের গুলি প্রাণ কাড়ল দুই গ্রামবাসীর! ভাঙড় এখনও সেই উত্তর খুঁজছে।
গ্রামবাসীদের সঙ্গে পুলিশের সংঘর্ষে মঙ্গলবার গুলিবিদ্ধ হয়ে নিহত হয়েছিলেন মফিজুল আলি খান এবং আলমগির মোল্লা। তারপর থেকেই প্রশ্ন উঠছে, কারা গুলি চালিয়েছিল। প্রশাসন এবং গ্রামবাসী উভয়পক্ষই আঙুল তুলেছে ‘বহিরাগত’দের দিকে। পুলিশ সূত্রের খবর, ময়নাতদন্তের পর দুটি দেহ থেকে ‘থ্রি নট থ্রি’ কার্তুজ পাওয়া গিয়েছে। জল্পনায় নতুন মাত্রা যোগ করেছে বন্দুকের একটি বাক্স।

ঘটনাচক্রে, ‘থ্রি নট থ্রি’ কার্তুজ পুলিশও ব্যবহার করে। সূত্রের খবর, মুখ্যমন্ত্রীকে জানানো হয়েছে, পুলিশের গুলিতে দুই যুবক নিহত হয়নি। আন্দোলনকারীদের সঙ্গে থাকা দুষ্কৃতীদের গুলিতেই দুই গ্রামবাসী নিহত হয়েছেন। গ্রামবাসীদের পাল্টা দাবি, পুলিশের পোশাক পরে বহিরাগতরা এসেছিল। শুক্রবার এক গ্রামবাসীর কথায়, ‘‘পুলিশ যদি পালাবে তাহলে শুধু জামা নয় প্যান্টও পাওয়া যেত।সেটা হয়নি।’’
জল্পনায় আরও ইন্ধন জুগিয়েছে মাছিভাঙা গ্রামে উদ্ধার হওয়া বন্দুকের একটি বাক্স। স্থানীয় সূত্রের খবর, গুলিবিদ্ধ হয়ে মফিজুল যেখানে পড়েছিল, সেই জায়গার থেকে অল্প কিছুটা দূরে ওই বাক্সটি পাওয়া যায়। পুলিশের একাংশের মতে, দেখে মনে হচ্ছে বাক্সে দোনলা বন্দুক ছিল। ওই ধরনের বন্দুকেও ‘থ্রি নট থ্রি’ কার্তুজ ব্যবহার করা হয়।
সূত্রের খবর, পুলিশবাহিনী যে ধরনের বন্দুক ব্যবহার করে তা পশ্চিমবঙ্গে তৈরি হয়। কিন্তু মাছিভাঙা গ্রাম থেকে উদ্ধার হওয়া বন্দুকের বাক্স দেখে পুলিশ আধিকারিকদের প্রাথমিক অনুমান, বন্দুকটি এ রাজ্য তৈরি হয়নি। সম্ভবত সেটি জম্মুতে তৈরি হয়েছিল। পুলিশ প্রশাসনের একাংশের ধারণা, মঙ্গলবার যারা ওই বন্দুকটি ব্যবহার করেছিল, তারা যেকোনও কারণেই হোক বাক্সটি নিয়ে যেতে পারেনি। এক পুলিশ আধিকারিকের কথায়, ‘‘পুলিশ কখনও বাক্স-সহ বন্দুক নিয়ে ঘটনাস্থলে যায় না। তাছাড়া ওই দিন ঘটনাস্থলে কর্তব্যরত পুলিশকর্মীদের কার্তুজের হিসাব 
খতিয়ে দেখা হচ্ছে।’’